text: 110.000 så øko-køerne komme på græs
  18 april 2011 kl. 08.25
  Der var søndag stor interesse for at se øko-køerne komme på græs.
  .
  Besøgstallet til Økodag slår igen rekord. Søndag fejrede over 110.000 danskere forårets komme i selskab med dansende og forårskåde, økologiske køer på økologiske gårde landet over.
  Økologisk Landsforening glæder sig over, at danskerne bakker op om de økologiske landmænd.
   
  Forårssolen stod højt på himmelen, og fuglene havde fundet kammertonen frem, da det søndag igen var tid til Økodag. Mere end 110.000 danskere var trukket i gummistøvlerne og så med, da økologiske køer landet over præcis kl. 12 fik græs under klovene efter at have ventet i stalden hele vinteren. 
   
  Det var en markant besøgsrekord, som overgik den hidtidige rekord fra 2010 med over 30.000 besøgende.
  